บสท.มั่นใจเคลียร์หนี้ได้ใน1ปี
คณะกรรมการชำระบัญชี บสท. มั่นใจเคลียร์หนี้สินของ บสท. กว่า 6 หมื่นล้านได้ภายใน 1 ปี
30 มิ.ย. 2554

คณะกรรมการชำระบัญชี บสท. มั่นใจเคลียร์หนี้สินของ บสท. กว่า 6 หมื่นล้านได้ภายใน 1 ปี
นายกฤษฎา จีนะวิจารณะ รองผู้อำนวยการ สำนักงานเศรษฐกิจการคลัง (สศค.) ในฐานะกรรมการและโฆษกคณะกรรมการชำระบัญชีบรรษัทบริหารสินทรัพย์ไทย (บสท.) เปิดเผยว่าคณะกรรมการชำระบัญชี บสท. รับทราบตัวเลขสินทรัพย์และหนี้สินของ บสท. ว่ามีหนี้สินด้านตั๋วสัญญาใช้เงินกว่า 6.6 หมื่นล้านบาท และมีสินทรัพย์ประเภทลูกหนี้ตามสัญญาปรับโครงสร้างหนี้ (เอ็นพีแอล) กว่า 4.6 หมื่นล้าน ทรัพย์หลักประกันของลูกหนี้ที่อยู่ระหว่างบังคับคดี (เอ็นพีแอล) 2.8หมื่นล้านบาท ทรัพย์สินรอการขาย (เอ็นพีเอ) เกือบ 4หมื่นล้านบาท รวมทั้งมีเงินสดอีกประมาณ 3.8 หมื่นล้านบาท
ทั้งนี้ คาดว่า บสท. จะสามารถบริหารจัดการสินทรัพย์ทั้งหมด โดยมีเป้าหมายเพื่อลดภาระด้านตั๋วสัญญาใช้เงินให้ลดลงได้ 100% ภายใน 1 ปี สำหรับแนวทางเบื้องต้นในการบริหารจัดการสินทรัพย์คือ การขายเอ็นพีแอล และ เอ็นพีเอ ให้บริษัท บริหารสินทรัพย์สุขุมวิท จำกัด (บสส.)หรือแซม และ บริษัท บริหารสินทรัพย์กรุงเทพพาณิชย์(บสก.) โดยเปิดโอกาสให้สถาบันผู้โอนเดิมได้สิทธิในการรับซื้อคืนกองสินทรัพย์ของตนเอง
"ด้านระยะเวลาและกำหนดการตามแผนงานต่างๆ นั้น ทาง บสท. น่าจะใช้เวลาในการจัดเตรียมข้อมูลทั้งหมดใน 1-2 เดือนข้างหน้า และจะเปิดให้ SAM และ BAM รวมทั้งผู้โอนเดิมที่ต้องการใช้สิทธิซื้อคืนเข้าดูข้อมูลหลังจากนั้น ในเร็วๆ นี้ บสท. จะเดินสายเจรจากับบสส. และ บสก.รวมทั้งสถาบันผู้โอนรายอื่นให้รับทราบหลักเกณฑ์และเงื่อนไขในการขายสินทรัพย์ และจะพยายามให้ได้ข้อสรุปทั้งหมดภายในเดือนกรกฎาคมหรือสิงหาคมนี้"นายกฤษฎา กล่าว   
นายกฤษฎา กล่าวเพิ่มเติมว่า สำหรับบรรดาข้อตกลงและเงื่อนไขตามสัญญาปรับโครงสร้างหนี้หรือแผนฟื้นฟูกิจการที่ศาลล้มละลายกลางเห็นชอบที่ลูกหนี้หรือผู้ค้ำประกันได้ทำไว้กับ บสท. ยังคงมีผลผูกพันต่อกันทุกประการ จึงขอให้ลูกหนี้หรือผู้ค้ำประกันปฏิบัติตามข้อตกลงและเงื่อนไขดังกล่าวกับ บสท. โดยเคร่งครัดต่อไป สำหรับบรรดาสิทธิประโยชน์ใดๆ ที่กำหนดไว้ตามสัญญาปรับโครงสร้างหนี้หรือแผนฟื้นฟูกิจการ ตลอดจนค่าธรรมเนียมและภาษีอากร ที่ได้รับยกเว้นตาม พ.ร.ก. บสท. พ.ศ. 2544 ให้ยังคงได้รับยกเว้นต่อไปในระหว่างการชำระบัญชี